b'\n_START_ARTICLE_\nTatami\n_START_PARAGRAPH_\nTatami (\xe7\x95\xb3) je vrsta talne podlage v japonskih sobah, grajenih v tradicionalnem slogu. Tradicionalno je narejen iz\xc2\xa0ri\xc5\xbeeve slame, ki tvori jedro, sodobni tatamiji pa so v\xc4\x8dasih narejeni iz plo\xc5\xa1\xc4\x8d stisnjenega lesnega sekanca ali polistirenske pene,\xc2\xa0pokrite s tkanino iz slame\xc2\xa0navadnega lo\xc4\x8dja (\xe8\x97\xba\xe8\x8d\x89,\xc2\xa0igusa).\xc2\xa0Tatamiji so izdelani v standardnih velikostih; dol\xc5\xbeina je natan\xc4\x8dno dvakrat dalj\xc5\xa1a od \xc5\xa1irina (razmerje\xc2\xa02:1). Po navadi sta dolgi stranici obrobljeni (heri \xe7\xb8\x81) z\xc2\xa0brokatom\xc2\xa0ali navadnim blagom, \xc4\x8deprav so nekateri tatamiji brez herija.\n_START_SECTION_\nZgodovina\n_START_PARAGRAPH_\nIzraz tatami izhaja iz glagola tatamu, kar pomeni zlo\xc5\xbeiti ali kopi\xc4\x8diti, saj so bili zgodnji\xc2\xa0tatamiji\xc2\xa0tanki in zlo\xc5\xbeljivi, dalo pa se jih je tudi shranjevati skup\xc4\x8dkane v slojih. Tatamiji\xc2\xa0so bili sprva razko\xc5\xa1je za plemstvo. V obdobju Hej\'an, ko se je izpopolnil arhitekturni slog plemi\xc5\xa1kih bivali\xc5\xa1\xc4\x8d\xc2\xa0\xc5\xa1inden-zukuri,\xc2\xa0so bile talne obloge soban v pala\xc4\x8dah ve\xc4\x8dinoma lesene, tatami so uporabili le kot podlogo za sedenje za najvi\xc5\xa1jo aristokracijo. V obdobju Kamakura\xc2\xa0je nastal arhitekturni slog bivali\xc5\xa1\xc4\x8d za samuraje in duhovnike, ki so si nabrali mo\xc4\x8di,\xc2\xa0\xc5\xa1o\'in-zukuri. Ta arhitekturni slog je dosegel vrhunec razvoja v obdobju Muroma\xc4\x8di, ko so tatamije\xc2\xa0postopoma za\xc4\x8deli polagati preko celotne sobe, za\xc4\x8den\xc5\xa1i z majhnimi sobami. Sobe, popolnoma oblo\xc5\xbeene s tatamiji, so znane kot za\xc5\xa1iki (\xe5\xba\xa7\xe6\x95\xb7, dobesedno "prostor, razprostrt za sedenje"); pravila o prostoru za sedenje in bontonu so dolo\xc4\x8dala postavitev tatamijev v sobi.\xc2\xa0Pred sredino 16. stoletja naj bi vladajo\xc4\x8de plemstvo in samuraji spali na tatamijih ali tkanih preprogah, imenovanih\xc2\xa0goza (\xe8\x8c\xa3\xe8\x93\x99), medtem ko so navadni ljudje za le\xc5\xbei\xc5\xa1\xc4\x8de uporabljali kar slamnate preproge ali ohlapno slamo._NEWLINE_Ni\xc5\xbeji sloji so \xc5\xbeiveli v hi\xc5\xa1ah s talni podlogo, ki je direktno pokrivala zemljo. Tatamiji so postali postopoma popularni in kon\xc4\x8dno dosegli domove navadnih ljudi na koncu 17. stoletja._NEWLINE_Hi\xc5\xa1e, zgrajene v dana\xc5\xa1njem \xc4\x8dasu, imajo pogosto zelo malo sob, pokritih s tatamiji, \xc4\x8de sploh kak\xc5\xa1no. Imeti samo eno tak\xc5\xa1no sobo ni ni\xc4\x8d nenavadnega. Sobe, ki imajo tatami in druge tradicionalne arhitekturne zna\xc4\x8dilnosti, se imenujejo\xc2\xa0nihonma ali va\xc5\xa1icu, "sobe v japonskem slogu".\n_START_SECTION_\nPostavitev\n_START_PARAGRAPH_\nGlede polaganja tatamijev\xc2\xa0obstajajo dolo\xc4\x8dena pravilo, tako glede \xc5\xa1tevila v sobi kot tudi glede postavitve. V obdobju Edo so razlo\xc4\x8devali med "ugodno" in "neugodno" postavitvijo, zato so tatamije\xc2\xa0razporejali glede na prilo\xc5\xbenost. V sodobnih postavitvah je pogostej\xc5\xa1a "ugodna", pri kateri se robovi tatamijev\xc2\xa0stikajo v obliki \xc4\x8drke "T", medtem ko pri "neugodni" v obliki znaka "+".\xc2\xa0"Ugodna" postavitev navadno zahteva uporabo polovi\xc4\x8dnega tatamija\xc2\xa0za zapolnitev prostora._NEWLINE_"Neugodna" postavitev naj bi prina\xc5\xa1ala nesre\xc4\x8do.'